En 26-årig mand med tunesiske rødder er onsdag idømt tre års fængsel for at have ladet sig hverve af Islamisk Stat (IS) og modtaget terrortræning.

Det har Retten i Aarhus afgjort.

Den tiltalte er også idømt betinget udvisning af Danmark med en prøvetid på to år.

Manden, der er bosat i Aarhus, blev tirsdag fundet skyldig i at have tilsluttet sig IS og modtaget våbentræning med henblik på at begå terrorhandlinger.

Han har nægtet sig skyldig og forklaret, at han tog til Syrien med det formål at dele nødhjælp ud til den nødlidende syriske befolkning.

Den 26-årige mand er født og opvokset i Danmark, men er tunesisk statsborger.